Hege Gjessing

Hege Gjessing (født 4. mars 1972 i Harstad) er en norsk lege som fra 2011 til 2015 var president i Den norske legeforening. Per 2019 er hun administrerende direktør ved Sykehuset Østfold.

Etter å ha blitt uteksaminert som cand.med. fra Universitetet i Bergen i 1998, tjenestegjorde hun et par år i turnus i Sandnessjøen og Stokmarknesfør hun ble ansatt som kommunelege 2 i Lurøy på Helgeland. I 2000 fikk hun autorisasjon som lege. 

Fra 2001 til 2003 var hun ansatt ved røntgenavdelingen ved Ringerike sykehus. Hun deltok på et kurs i tropemedisin i Sudan for Leger Uten Grenser, deretter var hun fra 2003 til 2006 lege ved anestesiavdelingen av Akershus universitetssykehus i Lørenskog.  

Samtidig hadde hun fra 2005 engasjert seg i Yngre legers forening (YLF), først som tillitsvalgt, og fra 2007 som leder der hun etterfulgte Per Meinich. Fra 2007 var hun ansatt som anestesilege ved Oslo universitetssykehus, Rikshospitalet, men de første årene hadde hun permisjon fra denne stillingen på grunn av sine fagforeningsverv. Fra 2010 var hun medlem av sentralstyret for Den norske legeforening, og i 2011 etterfulgte hun Torunn Janbu som president, med Trond Egil Hansen som visepresident.  Hun ble samtidig styremedlem for Akademikerne, og fra 2012 nestleder i Akademikerne. I  2015 ble hun etterfulgt som president for Legeforeningen av Marit Hermansen.

Referanser 

Norske leger
Norske fagforeningspersoner
Personer fra Harstad kommune